Oleh : Ummi Kamil
Alhamdulillah rahmat meuhimpon
Allah kadiron sidroe nyang esa
Awai lon ucap assalamu’alaikum
Jaweub ka muphom mandum syeedara
Diateuh bak u tupee meuayon
Tiyong grop lambong di dalam cintra
Jinoe calitra bacut lon sambong
Bacut ta singgong kawom nyang cidra
Didalam nanggroe jalan meulinggong
Moto jiarong duson ngon kota
Beuna ta hiroe dengon ta lindong
Meubek teusinggong wareh syeedara
Didalam masjid bacut lon singgong
Jalan ngon ek treun kurusi roda
Beuna ta pegot bangun beu langsong
Mangat geu arong bak wate insya
Beu mangat geujak tungkat geuarong
Mangat geu ek treun pujoe Rabbana
Mangat meudoa jaroe geu lambong
Mangat bak geu treun luhoe ngon asa
Ditempat umum bacut ta singgong
Bangunan langsong proe ureueng cidra
Beuna ta pike bacut hai kawom
Beuna talindong sabilitas nama
Bek ta dhalimi atau ta singgong
Meubek hai kawom bacut tahina
Beu ta peutimang dengon ta sanjong
Bek sedeh untong ureueng nyan dumna
Hudep lam donya bek peutimang mbong
Rumoh meususon hudep lam kaya
Mamandum makhluk na ruhib ujong
Waheu eu kawom hana nyang seupurna
Kadang ruman ban bintang film
Geujak ka sirong ka ubit boh pha
Kadang bak muka ka hana ganteng
Tapi get untong carong lagoina
Ladom get badan langsing tan tumbon
Boh hidong mancong kadang ka buta
Kadang lagak sue meu alon-alon
Kulet hai kawom lage meuruwa
Hana nyang hayeu hai teungku ampon
Nyang lebeh langsong ibadah teuga
Walau nyang capiek bak geujak sirong
Kadang hai kawom asoe syuruga
Beuna ta syukoe wareh ngon kawom
Rahmat meususon geutanyoe rasa
Nyan bek ta lupa do’a bak Rabbon
Beu dalam lindong hudep lam donya
Han pue ta hayeu hai bungong kuntom
Udep ta arong syurga tamita
Hate ta jaga meu bek meukabong
Ureueng ta sanjong meubek hina
Rukon Islam lima ta hitong
Iman hai kawom didalam dada
Meu’ah keu desya nyang na teusinggong
Niet dalam jantong hibur peumbaca
neuheun, 2 Desember 2021
zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn